google/wiki40b huggingface dataset:
MS «Kungsholm» (1966)

MS «Kungsholm» var en kombinert ocean liner / cruiseskip som ble bygget i 1966 ved skipsverftet John Brown & Company i Clydebank, Skottland for Svenska Amerika Linien. Hun ble senere gjenreist som et fulltids cruiseskip. Hun har også seilt under navnene MS «Sea Princess», MS «Victoria», MS «Oceanic II», og MS «Mona Lisa» som eies av Leonardo Shipping og drives på kontrakt av Lord Nelson Seereisen.
I september 2010 ble hun tatt ut av tjenesten fordi hun ikke oppfylte kravene til SOLAS 2010 og hennes chartering med Lord Nelson Seereisen hadde avsluttet. Hun ble kjøpt av det koreanske rederiet Daewoo og flyttet til Duqm, Oman, hvor hun ble åpnet som et flytende hotell under navnet «Veronica» frem til oktober 2013. Hun ble da lagt opp for to år inntil hun ble solgt til opphugging i Alang, India i slutten av 2015. Hun ble strandet i Alang den 19. november 2015.
Nes Sóknar Ítrottarfelag

Andre avdelinger

Klubben stiller i tillegg til A-laget flere lag i de lavere færøyske divisjonene. Per sesongen 2008 stilte klubben et andrelag (NSÍ II) i færøysk 1. divisjon, og et tredje og fjerdelag (NSÍ III og NSÍ IV) i 3. divisjon.
NSÍ Runavík har i flere år hatt et kvinnelag med i den øverste kvinnedivisjonen på Færøyene. Fra 2009 stilt kvinnelag sammen med B68 Toftir i nabokommunen Nes.
For yngre avdelinger har også et av NSÍ Runavíks guttelag utmerket seg med seier i Dana Cup i 2008.
Årets gründerkvinne

Årets gründerkvinne er en norsk næringslivspris etablert i samarbeid mellom Nærings- og handelsdepartementet og Innovasjon Norge. Prisen ble første gang tildelt i 2009, da til Gry Cecilie Sydhagen for hennes arbeid for bedriften Metizoft AS.
Prisen på 1 million kroner tildeles på bakgrunn av søknader fra kandidater. I vurderingen av søknadene vektlegges det at forretningsideen er et nyskapende vekstprosjekt. Gründerens rolle i bedriften er avgjørende, samt bedriftens økonomiske utvikling og internasjonale vekstpotensiale.
Prisen er en stimulanse- og inspirasjonspris for kvinnelige gründere og presenteres ikke som et likestillingstiltak.
Stig Frøland

Biografi

Frøland er utdannet fra Universitetet i Oslo i 1966 og var deretter turnuslege i Kristiansand og Fræna før han ble ansatt ved «Institutt for generell og revmatologisk immunologi» ved Rikshospitalet. Han tok doktorgraden i 1973, og i 1975 ble han assistentlege ved infeksjonsavdelingen ved Ullevål sykehus. Fra 1979 til sin avgang i 2010 var han ansatt ved Rikshospitalets medisinske avdeling. Han ble spesialist i indremedisin i 1980 og i infeksjonssykdommer i 1983. Han er bror av den avdøde revyartisten Dag Frøland.
Frøland ble seksjonsoverlege og leder av Seksjon for klinisk immunologi og infeksjonsmedisin fra opprettelsen i 1982 til 2010. Han var medlem av Helsedirektørens rådgivningsgruppe for aids 1985-1987, og av Sosialministerens referansegruppe i kampen mot aids 1987-1988. Han ledet i en årrekke en forskergruppe ved Rikshospitalet med sterk vekt på immunsviktsykdommer inkludert hiv/aids og inflammasjon. Han har deltatt som foredragsholder og ved organiseringen av en lang rekke nasjonale og internasjonale konferanser innen aids-feltet. Han er bosatt i Oslo.
Kong Harald utnevnte i 2012 Frøland til kommandør av den kongelige norske St. Olavs Orden for innsats innen medisin.
Frøland er medlem av Det Norske Videnskaps-Akademi.
Den sydlige halvkule

Den sydlige halvkule er den delen av jordens overflate som er syd for ekvator.
Den omfatter fire kontinenter (Antarktika, Australia, det meste av Syd-Amerika og ca. en tredjedel av Afrika) delt av fire hav (Syd-Atlanteren, Indiahavet, Stillehavet og Sydishavet). Sommeren inntreffer rundt desember til februar og vinteren rundt juni til august.

Klima

Den sydlige halvkule har et noe mildere klima enn tilsvarende breddegrader på den nordlige halvkule. Unntaket er Antarktis som er kaldere enn Arktis. Dette er fordi den sydlige halvkule har betydelig mer hav og mindre land. Vann endrer temperatur saktere enn land.
På den sydlige halvkule passerer solen fra øst til vest via nord. Nord for Stenbukkens vendekrets kan solen stå rett over bakken (senit) eller noe mot syd midt på dagen. At solen beveger seg via nord gjør at den tilsynelatende beveger seg fra høyre mot venstre, motsatt av det den gjør på den nordlige halvkule. Skygger fra sollys beveger seg mot klokken gjennom dagen, og solur har stigende timer i retning mot klokka. Ved solformørkelser beveger månen seg fra venstre mot høyre foran solskiven når det observeres syd for Stenbukkens vendekrets.
Sykloner og tropiske stormer spinner med klokken på den sydlige halvkule (i motsetning til mot klokken på den nordre halvkule) på grunn av corioliseffekten.
Den søndre tempererte klimasonen, en underinndeling av den sydlige halvkule, er nesten utelukkende kystklimasoner. Denne sonen inkluderer hele Uruguay, Lesotho, Swaziland og New Zealand; mesteparten av Chile, Argentina, Sør-Afrika og Australia; og deler av Paraguay, Brasil, Namibia, Botswana, Mosambik og Madagaskar.

Demografi

10% av jordens befolkning bor på den sydlige halvkule.
1492 - Erobringen av Paradis

Handling

Filmen konsentrerer seg om Columbus reise over havet for å finne en ny sjøvei mot Asia. Han opponerer mot kirken og de lærde i sin tro på at jorden er rund, og at det derfor må finnes en annen vei til det rike Asia enn rundt Afrika. Med støtte fra den spanske adel, setter han kurs vestover, og oppdager endelig land, en mindre øy som han erobrer og kaller San Salvador (Ei øy på Bahamas). Øya er bebodd av indianere, men han får etter kort tid god kontakt med dem. Her planlegger han å bygge Den Nye Verden. Men han møter motstand fra flere hold, og etter flere år tvinges han tilbake til Spania, hvor han ender i fengsel.

Om filmen

Det ble utgitt eget soundtrack-album til filmen. Albumet solgte til gull og platina i flere land og gjorde det spesielt bra i Tyskland. Den solgte dårlig til å begynne med, men salget tok seg opp i 1995. Tittelsporet, "Conquest of Paradise", ble særlig populær.
Nyord (øy)

Nyord er en liten øy nord for Møn med et areal på 4,99 km². Siden 1968 har øya vært landfast med Møn via én demning og en lav bro med kun en veibane. Nyord Enge, som utgjør øyas østlige ca. 700 tønner, er kjent som et av Danmarks aller beste fugleområder. Fra et offentlig tilgjengelig fugletårn ved veien mellom broen og Nyord by er det god utsikt over fugleområdene. Øyens vestlige 200 tønner er fruktbar morenejord. Her ligger også byens lille havn.
I 1900 var innbyggertallet i den lille landsbyen, hvor gårdene stadig ligger samlet, ca. 360. Nå er innbyggertallet 50 personer (per 1. januar 2005). Utover fiskeri og landbruk levde nyordboerne av losvirksomhet gjennom de lavtvannsfarvannene run øya. Et lite los-utkikkshus på øyas høyeste punkt, litt i utkantetn av Nyord By, minner stadig om den tiden.
Da øya i 1845 ble selvstendig sogn, utskilt fra Stege landsogn, fikk den også en egen kirke. Den var en særpreget åttekantet bygning oppført av arkitekten Otto M. Glahn med Frederiksberg kirke som forbilde. Kirkeklokkene henger ikke i selve kirken, men i et meget enkelt klokketårn som er ført opp i tre ved siden av kirken. I 1983 fik kirken et Demant-orgel fra 1870. Orgelet kom fra Paarup kirke ved Odense. Kirkegården ligger ca. 2 kilometer utenfor Nyord by.
Under svenskekrigen var øyen blant annet tilfluktssted for Svend Gjønge og hans folk inntil de ble sendt vekk av lensmannen Christoffer Lindenow, som fryktet svenskenes overmakt.
Kinnekulle

Kinnekulle er et fjell og fjellområde ved Vänerns sørøstlige strand, i Götene kommune i Sverige.
Kinnekulle er et såkalt platåfjell, ca. 306 moh. på det høyeste. Allerede tidlig i middelalderen fantes det steinindustri i området, og fremdeles er det noen steinhoggerier igjen. Kinnekulle er oppbygd av bergarter som er avleiret fra kambrium til silur. Nederst, på det prekambriske grunnfjellets peneplan ligger sandstein, og deretter følger alunskifer, kalkstein, leirskifer og diabas.
Kinnekulle er et populært turistmål, ikke minst drar mange dit for å se stedene som Jan Guillou har skrevet om i romanene om Arn.
Alessandro Cambalhota

Landslaget

Alessandro Cambalhota spilte 1 landskamp for Brasils herrelandslag.
Oh Tahoe

Oh Tahoe er et musikkalbum med Beezewax, utgitt i 2002.
Christian Dahl-Andersen

Karriere

Dahl-Andersen har spilt i Frisk Asker (1998–2003), Trondheim (2003–2004), Stavanger Oilers (2003–2004, 2005–2011- og Arboga (2004–2005). Totalt har han pr 03. mars 2011 spilt 450 seniorkamper for et ishockeylag, hvorav 21 av dem var i Allsvenskan mens 429 av dem var i norsk hockeyliga (UPC-ligaen, GET-ligaen). I alle disse kampene har han tatt tilsammen 287 (124 mål og 163 assister) poeng. Han har vunnet norgesmesterskapet i ishockey to ganger, en med Frisk Asker (2000–2001) og en med Stavanger Oilers (2009/2010). Han har også tatt to bronsemedaljer og to sølvmedaljer i GET-ligaen med Stavanger Oilers. Han vant GET-ligaen med Stavanger Oilers i 2011/2012-sesongen. Han la opp våren 2017.
The Unforgiven III

«The unforgiven III» er sang nummer tre i «Unforgiven»-rekkefølgen. 
Sangen er utgitt av Metallica på musikkalbumet Death Magnetic som kom ut i 2008. Sangen ble spilt på konsert for første gang 14. april 2010 i Telenor Arena på Fornebu utenfor Oslo. «The Unforgiven III» skiller seg ut fra de to andre Unforgiven-sangene der man hører lyden av et horn i starten, men på denne sangen blir det spilt piano. I tillegg mangler tekstlinjene «What i've felt, what i've known» og «Never free, never me».
Ptuj

Geografi

Ptuj ligger i den slovenske regionen Štajerska (tysk: Untersteiermark) ved Drava, 25 km oppstrøms langs elven fra Maribor.

Historie

De første bosettinger fant sted i yngre steinalder. Stedet fikk relativ betydning først under Romerriket. Vespasian ble av de danubiske legionene i år 69 utropt til keiser i Ptuj, og byen nevnes første gang i skriftlige kilder samme år. Under keiser Trajan fikk stedet bystatus. Byen ble i år 103 et viktig militært, kommersielt og administrativt sentrum under tittelen Colonia Ulpia Traiana Poetovio . Da hunnerne plyndret Ptuj i år 450 hadde byen ca 40 000 innbyggere. 
Avarer og slaviske stammer okkuperte stedet i år 570. Under den slaviske fyrsten Pribina var Ptuj del av Frankerriket. Etter dette tilfalt området erkebiskopen i Salzburg og fra ca 1 500 til 1919 det habsburgske hertugdømmet Steiermark. 
Ptuj var slagmark under de ottomanske krigene i Europa og ble brent i 1684, 1705, 1710 og 1744.
Da jernbanen mellom Wien og Trieste ble bygget mot slutten av 1800-tallet ble stasjonen lagt til Maribor. Innbyggertallet i Ptuj begynte deretter å falle. 
Etter Østerrike-Ungarns fall i 1918/19 gjorde den kortlivede staten Deutschösterreich krav på området. Ptuj ble imidlertid uten folkeavstemning lagt til Jugoslavia. Den opprinnelig tyskspråklige befolkningen i Ptuj som i 1910 utgjorde 86 % av indre by, ble stadig mindre i tiden mellom de to verdenskrigene. I de omkringliggende landsbyene var språket fra 1919 gjennomgående slovensk.
Under nasjonalsosialismen ble den slovenske befolkningen delvis deportert. Hjemmene deres ble i samsvar med 1939-avtalen mellom Mussolini og Hitler overtatt av tysktalende som selv var blitt forflyttet fra Sør-Tyrol og Gottschee i hertugdømmet Krain. I 1945 ble disse innflytterne sammen med de opprinnelig tysktalende innbyggerne deportert til Østerrike, og mange flyttet også til Amerika. Fra 1945 er Ptujs innbyggere nærmest utelukkende slovenere.
Denticerus

Utseende

Middelsstore, slanke, svarte trebukker med lyse tegninger. Artene kan minne noe om vepser. De er svarte med hvit- eller gulaktige tegninger. Antennene er spinkle, omtrent halvparten så lange som kroppen. Pronotum er ovalt, omtrent så langt som bredt. Dekkvingene er jevnbrede. Beina er lange og slanke.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Slekten er vidt utbredt i tropisk Afrika.
Shangguan Wan'er

Shangguan Wan'er (tradisjonell kinesisk: 上官婉兒; forenklet kinesisk: 上官婉儿, pinyin: Shàngguān Wǎn'ér, Wade–Giles: Shang-kuan Wan-erh; født cirka 664 i fylket Shan i Kina, halshugget 21. juli 710) var en kinesisk poet, forfatterinne og politiker.
Hun var sekretær til keiserinne Wu Zetian 677-705, fra 696 også rådgiver, og deretter sekretær, konkubine og politisk rådgiver til keiser Zhongzong 705-710. Som politisk rådgiver initierte og innførte hun flere nye lover i Kina. I 710 deltok hun i forberedelsene av det kupp som skulle sette Zhongzongs enke keiserinne Wei på tronen. Kupptn ble imidlertid forhindret, og Shangguan Wan'er ble henrettet som en konsekvens av dette.
Nord-Catalonia

Nord-Catalonia (katalansk: Catalunya Nord) er et område i det sørlige Frankrike som ble separert fra resten av Catalonia i Pyreneene-traktaten i 1659 som ble inngått etter at Frankrike gikk seirende ut av Den fransk-spanske krigen (1635–1659).
Området omfatter de historiske regionene Rosselló, Conflent, Vallespir, Capcir og det nordlige Cerdanya. Nord-Catalonias grenser samsvarer omtrent med grensene til det franske departementet Pyrénées-Orientales.
Det offisielle språket i Nord-Catalonia er fransk. Rundt en fjerdedel av befolkninga snakker katalansk, og en enda større andel av innbyggerne forstår språket.
Iyanola

Utseende

En middelsstor, nokså bred, fint hårete, brungul trebukk. Antennene er tynne, litt over halvparten så lange som kroppen, noe sagtakket i spissen. De blir gradvis mørkere mot spissen. Hodet har en tydelig "snute" og litt utstående fasettøyne. Pronotum er nærmest klokkeformet sett ovenfra, gjerne med en svart midtflekk. Dekkvingene er brede, bredden nokså jevn, med et litt mørkere midtparti og lysere sider. Beina er middels lange, lårene litt klubbeformede. Arten ligner ikke noe særlig på andre trebukker i gruppen Rhinotragini.

Utbredelse

Arten er bare kjent fra St. Lucia i Karibia.
Aage Redal

Biografi

Redal arbeidet i sine unge år på Kraks Vejviser. Han debuterte som skuespiller i 1913 i Randers i Jeppe på Bjerget. og turnerte flere år i Danmark rundt, før han kom til de københavnske scener, blant annet Sønderbros Teater, Casino 1917–1925 og Allé Teatret. I stumfilms-tiden medvirket han også i film sammen med Fy og Bi. Gjestespilte i Mayol-teatret i Oslo og Bergen.
Han er gravlagt på Bispebjerg Kirkegård i København.
STS-101

Høydepunkter fra ferden

Hovedmålet for STS-101 var å levere forsyninger til ISS, gjennomføre en romvandring, samt løfte høyde på romstasjonen sin bane fra 370 til 402 km.
Det ble tatt prøver av luft, karbondioksid, luftstrøm ombord. Mannskapet skiftet ut vifter, luftfilter, brannslukkingsapparat og røykdetektorer. Ferden inkluderte også en oppgradering av den russiske Srela-kranen på romstasjonen.
STS-101 var ellers svært lik STS-107 der Columbia gikk i oppløsning ved landing. En skade på en av flisene på romfergen ved oppskyting, skapte en sprekk der supervarm gass strømmet inn. Gassen gikk ikke særlig dypt, og skaden ble reprert etter landing. Dersom det hadde kommet dypere, ville romfergen blitt ødelagt ved landing, slik Columbia ble.
Ferden ble forøvrig den første der romfergen var utstyrt med glassvinduer i cockpit.
Vestfold Arbeiderparti

Vestfold Arbeiderparti er et fylkeslag av Arbeiderpartiet. Vestfold Arbeiderparti ledes av Truls Vasvik.
Dette organisasjonsleddet organiserer Arbeiderpartiets lokallag og virksomhet i Vestfold fylke. Det høyeste organet i Vestfold Arbeiderparti er årsmøtet. Årsmøtet har blant annet til oppgave å vedta det politiske programmet for partiets fylkestingsgruppe og velger Vestfold Arbeiderpartis styre.
Fylkespartiet har rundt 3500 medlemmer. Vestfold Arbeiderparti består av 44 kommunepartier.
Nominasjon av kandidater til fylkestinget og Stortinget skjer i regi av fylkespartiet.
Prosjekt havørn

Prosjekt havørn ble etablert i 1975, med Norsk Ornitologisk Forening som pådriver. Målet var gjenoppbygging av den norske havørnbestanden, og å kartlegge artens forekomst og bestand i Norge. Etter at havørnen ble totalfredet i 1968 har den siden tatt seg opp til en normaltilstand.
Prosjektet har fulgt utviklingen gjennom overvåking av havørnbestanden, som har re-kolonisert gamle hekkeområder og ekspandert til nye områder. Reproduksjon, miljøgifter, generell biologi, populasjonsdynamikk og vandringsmønster er viktige stikkord i dette vellykkede arbeidet, som også er et viktig ledd i internasjonal overvåking av arten.
Etter at havørnbestanden gjennom målrettet innsats klarte å nå tidligere tiders normalbestand, har den norske havørnbestanden bidratt til gjeninnføring av havørn på De britiske øyer.
Nordmøre tingrett

Nordmøre tingrett er en førsteinstansdomstol i Frostating lagdømme. Domstolen har kontorsted i Kristiansund i Møre og Romsdal og rettskretsen omfatter kommunene Aure, Averøy, Eide, Gjemnes, Halsa, Kristiansund, Rindal, Smøla, Sunndal, Surnadal og Tingvoll med tilsammen 60 348 innbyggere pr. 1. januar 2010. Domstolen ledes av en sorenskriver (for tiden Ivar Svendsgaard) og har i tillegg to tingrettsdommere, to dommerfullmektiger og syv funksjonærer.
2. divisjon bandy for herrer 2015/16

2. divisjon bandy for herrer 2015/16 var det tredje og nederste nivået i norsk bandy sesongen 2015/16. Serien startet 17. november 2015 og varte til 16. februar 2016. I utgangspunktet skulle laget øverst på tabellen rykke opp til 1. divisjon 2016/17, mens lag nummer to skulle spille kvalifisering om opprykk mot det nest dårligst rangerte laget i 1. divisjon. Siden antallet andrelag i 1. divisjon skulle begrenses, kunne ikke Ullevål 2 og Ullern 2 rykke opp, mens to andrelag fra 1. divisjon rykket direkte ned. Bergen spiller hjemmekampene sine som rinkbandy og kunne derfor ikke overta den ene ledige opprykksplassen. Dermed rykket Strømsgodset og Røa opp.
Aleksandr Bukharov

Landslaget

Han ble tatt ut i Russlands tropp til FIFA Confederations Cup 2017 i Russland.
Frem-31

Håndball

Frem-31 har aldri hatt seniorlag i håndball, verken for menn eller kvinner.
Klubben har ingen lag i aldersbestemte klasser inneværende sesong.

Historie

NM i innebandy ble arrangert første gang uoffisielt i 1990 og siden 1993 har turneringen hatt offisiell status for damer og menn.
I det uoffisielle Norgesmesterskap i innebandy som ble arrangert i 1991, ble det også gjennomført et mesterskap i åpen klasse. Frem-31 deltok i det åpne mesterskapet og tok seg videre til sluttspillet etter å ha vunnet gruppe B. Laget endte som nummer 4 i mesterskapet etter å ha tapt bronsefinalen 7-6 mot Tune.

Sprint

Gerd Johansen deltok både på 60 meter og 100 meter sprint for Frem-31 i 1934.
Den 5. juni 1934 løp hun inn til tiden 8,5 sekunder på 60-meteren i et arrangement på Sportsplassen i Oslo. To måneder senere, den 4. august løp hun inn til 13,8 sekunder på 100-meteren som ble arrangert på Bislett stadion.
Piers Anthony

Ekteskap og tidlig karriere

Giftet seg med Carol Marble etter fullført college (Bachelor of Arts) trass i at svigerforeldrene mente at hans finansielle framtid var for usikker. Siden han hadde sett sine egne foreldre gå fra hverandre på grunn av bagateller om kosthold, krevde han like gjerne at fruen ble vegetarianer, så var det temaet utdebattert.
Etter diverse strøjobber lot han seg verve. Det ga stødigere inntekt for ham og henne, som var blitt gravid. Da begynte han å interessere seg for skriving, foruten at han begynte å mosjonere (noe han fortsatt gjør). Interessen for skriving skaffet ham jobb som vitsetegner og redaktør for regimentsavisen. Etter dimmitering ble han skolelærer et par år, men ønsket å skrive. Han fikk en avtale med kona om at hun skulle forsørge familien ett år, mens han bare skrev. Hvis han da ikke hadde fått solgt noe, måtte han finne seg et annet levebrød. Helt på slutten av prøveåret solgte han sin første novelle.
Han gir nå kona hele æren for suksessen, og er klar på at vordende forfattere må ha alternativ inntekt før de kaster seg ut i det.

But What of Earth?- striden

I 1976 var han blitt enig med et nystartet forlag om utgivelse av But What of Earth?. Boken starter med at Jordens regjeringer var i gang med å transportere ting fra sted til sted i verdensrommet uten tidsforsinkelse. Boken følger Scot Krebs som velger å leve på en etterhvert ganske avfolket jord. Tanken bak er å vise at teknologien følger ekspansjonen, mens det som blir igjen blir mer og mer primitivt.
Mens han skrev på But What of Earth?, fikk forfatteren ideer til oppfølgere. Disse ble vanskeliggjort, da forleggeren trakk inn en medforfatter og lovet ham fifty-fifty-deling av eventuelle fremtidige overskudd av boken. Dette ble for mye for forfatteren, som truet med sak, og oppnådde et forlik, men ikke at utgivelsen av den reviderte utgaven ble stoppet. Forlaget gikk inn kort tid etterpå.
Boken er nå blitt videreført til Cluster- og Tarot- serien, og hovedmotstanderen fra «Earth», Broder Paul av «Den Hellige Visjons Orden» føres videre i Tarot, som foregår noen år etterpå.
Nomadebryggeri

Et nomadebryggeri eller kontraktsbryggeri er et mikrobryggeri som ikke eier egne produksjonsfasiliteter, men leier bryggekapasitet hos etablerte bryggerier. Dermed har nomadebryggeriet mulighet til å velge bryggeri basert på type og mengde øl som skal brygges.
Danske Mikkeller og norske Cervisiam er eksempler på nomadebryggerier.
Harry Nicolausson

Skoleårene

Etter realeksamen i Jacobs realskola begynte han som kontorist på et finmekanisk verksted. Da han gikk på skolen, begynte han å spille piano og i de øvre tenårene interesserte han seg mer og mer for Stockholms yngre dansemusikk. Han spilte i orkestre som pianist, blant annet på Nalen og Atlantic i Stockholm. Mot slutten av 1920-tallet dannet han danseorkestert Bonzo der han var vokalist ved pianoet. I disse årene fikk han et innblikk i den svenske underholdningsbransjen og etablerte personlige kontakter som skulle bli viktige i hans senere virksomhet.

Redaktør

I 1936 ble han ansatt på Nordiska Musikförlaget på Drottninggatan i Stockholm, først som korrespondent. Blant Nordiska Musikförlagets utgivelser var fra 1933 tidsskriftet Orkesterjournalen. Redaktør var Nils Hellström. I desember 1938 ble Harry redaktør for tidsskriftet, for så å overta eierskapet sommeren 1961. Han ble da ansvarlig utgiver og redaktør. Han drev det fram til sin død i 1981, da han døde av et hjerteinfarkt på vei hjem fra Svenskt Visarkiv, der han arbeidet med å velge ut bilder til en planlagt vandreutstilling arrangert av OrkesterJournalen og «Gruppen för Svensk Jazzhistoria». Tidsskriftet lever idag videre i form av en stiftelse og er verdens eldste nålevende jazztidskrift.

Diskografi

Foruten OrkesterJournalen laget han verket Svensk Jazzdiskografi. Det var da den eneste fortegnelse av svenske jazzinnspillinger. Den kom ut 1953 og var noe av et standardverk for datidens samlere av svensk jazzmusikk. Straks før sin død ble han nesten klar med en kompletterende og sterkt utvidet utgave av Svensk Jazzdiskografi. Boken ble gjort ferdig av Björn Englund hos Svenskt Visarkiv i samarbeid med sønnen Lennart Nicolausson, som laget omslag til den. Utgaven byttet navn til Swedish Jazz Discography og ble utgitt av Swedish Music Information Center i 1983.
Maria Nilsdotter i Ölmeskog

Maria Nilsdotter i Ölmeskog var en bondekone i Väse härad i Karlstads län, som fikk en medborgermedalje for at hun under urolighetene etter Prins Karl Augusts død sommeren 1810 forhindret et opprør.
Ved Karl Augusts død sirkulerte rykter om at han hadde blitt forgiftet. En anonym proklamasjon oppfordret da menn til samling for å marsjere til Stockholm for å beskytte kongen, som ble sagt å være i fare. Førti mann hadde lest og var klar til å følge proklamasjonen. Da man forsøkte å verve Maria Nilsdotters tre sønner og tjenestemenn, krevde hun å få vite hvem som hadde utstedt proklamasjonen. Da hun fikk vite at den var anonym forbød hun sønnene å bli med og holdt en tale til de forsamlede mennene, som førte til at hele flokken ble oppløst og avverget hva som kunne ha blitt et opprør.
Den 8. oktober 1810 ble hun tildelt en kjede med medalje av gull og et forgylt sølvbeger med påskriften «Af konung Carl XIII till Hustru Maria Nilsdotter i Ölmeskog, för medborgerlig dygd».